KIRJALLINEN KYSYMYS E-1546/03 esittäjä(t): Marco Cappato (NI) komissiolle. Internet-kahviloiden sulkeminen Sisä-Mongoliassa.



Virallinen lehti nro 280 E , 21/11/2003 s. 0166 - 0167



KIRJALLINEN KYSYMYS E-1546/03 esittäjä(t): Marco Cappato (NI) komissiolle (7. toukokuuta 2003) Aihe: Internet-kahviloiden sulkeminen Sisä-Mongoliassa Kiinalaisen Xin-Hua News -uutistoimiston mukaan 1. huhtikuuta lähtien yli 700 Sisä-Mongolian internet-kahvilaa on joutunut Kiinan viranomaisten uhkailun ja tunkeutumisen kohteeksi. Tästä syystä monet niistä on jouduttu sulkemaan lopullisesti. Sisä-Mongolian uutistoimiston Inner Mongolian Dailyn mukaan 10. huhtikuuta lähtien paikalliset viranomaiset ovat lähettäneet 400 poliisia ja 150 ajoneuvoa tarkastamaan yli 500 internet-kahvilaa. Näiden tarkastuksien seurauksena 80 prosenttia Huhhot Cityn alueella sijaitsevista internet-kahviloista suljettiin. 10. päivänä huhtikuuta pidettiin Sisä-Mongolian viranomaisten valvoma poliisilaitoksen, kulttuuritoimiston ja autonomisen alueen televiestintätoimiston edustajien kokous. Kokouspöytäkirjan lopussa lukee: on-line-pelien käyttö, nuorille sallittu internetin käyttö, nettikahviloiden pitäminen auki myöhään ja internetin käytön salliminen ilman henkilöllisyyden varmistamista ovat laittomia toimia. Onko komissio tietoinen kyseisestä Sisä-Mongolian viranomaisten aloitteesta? Miten komissio aikoo valvoa sitä riskiä, että tätä aloitetta käytetään tukahduttamaan vielä enemmän Kiinan sananvapautta? Mitä komissio aikoo tehdä taatakseen Sisä-Mongolian kansalaisille täydet oikeudet mielipiteen- ja sananvapauteen? Ihmisoikeuksien yleismaailmallisen julistuksen 19 artiklan mukaisesti jokaisella ihmisellä on oikeus mielipiteen- ja sananvapauteen. Tähän sisältyy oikeus häiritsemättä pitää mielipiteensä sekä oikeus rajoista riippumatta hankkia, vastaanottaa ja levittää tietoja kaikkien tiedotusvälineiden kautta. Christopher Pattenin komission puolesta antama vastaus (13. kesäkuuta 2003) Komissio on tietoinen Kiinan hallituksen asettamista Internetin käyttörajoituksista, joista ovat esimerkkeinä Internet-kahviloiden asiakkaiden velvollisuus osoittaa henkilöllisyytensä, kahviloiden tarjoilijoiden ja omistajien velvollisuus poistaa Internetistä kumouksellinen aineisto ja säilyttää luettelo käyttäjistä ja heidän tekemistään Internet-hauista. Turvallisuusvaatimusten noudattamisen laiminlyönti aiheutti lukuisia traagisia tapahtumia, joiden vuoksi Kiinan viranomaiset aloittivat vuonna 2001 laittomien Internet-kahviloiden vastaisen kampanjan ja suuri joukko kahviloita suljettiin. Vaikka Kiinan viranomaiset ovat oikeassa pyrkiessään suojelemaan Internetin käyttäjien turvallisuutta, Kiinan harjoittama Internet-politiikka rajoittaa unionin mielestä monin tavoin Kiinan kansalaisten sanan- ja mielipiteenvapautta, sellaisena kuin se määritellään Kiinan vuonna 1998 allekirjoittamassa kansalaisoikeuksia ja poliittisia oikeuksia koskevassa sopimuksessa. Unioni ottaa tämän kysymyksen järjestelmällisesti esiin Kiinan viranomaisten kanssa puolivuosittain järjestettävissä tapaamisissa, jotka liittyvät EU:n ja Kiinan väliseen ihmisoikeuksia koskevaan vuoropuheluun. Unioni vaatii niiden yhteydessä säännöllisesti eräiden Internet-toisinajattelijoiden vapauttamista. Lisäksi unioni vaatii säännöllisesti eräiden sellaisten vankien vapauttamista, jotka on unionin mielestä vangittu sanan- ja mielipiteenvapauden sekä Internetin käytön puolustamisen vuoksi. Komission tiedossa ei ole, että Kiinan viranomaisten tätä asiaa koskeva yleinen politiikka olisi Sisä-Mongolian osalta vielä tiukempaa. Komissio pyrkii kuitenkin vastaisuudessa kiinnittämään erityistä huomiota tämän kysymyksen käsittelyyn maakunnassa.